ಅನಂತ ನಾಗೇಶ್ವರನ್ ಹೊಸ ಸಿಇಎ ನವದೆಹಲಿ: ಕೇಂದ್ರ ಸರ್ಕಾರವು ವಿ. ಅನಂತ ನಾಗೇಶ್ವರನ್ ಅವರನ್ನು ಮುಖ್ಯ ಆರ್ಥಿಕ ಸಲಹೆಗಾರರನ್ನಾಗಿ ಸಿಇಎ ನೇಮಕ ಮಾಡಿದೆ. ಆರ್ಥಿಕ ಸಮೀಕ್ಷೆ ಮಂಡನೆಗೆ ಕೆಲವೇ ದಿನಗಳು ಬಾಕಿ ಇರುವಾಗ ಈ ನೇಮಕ ನಡೆದಿದೆ. ಹಿಂದಿನ ಸಿಇಎ ಕೆ.ವಿ. ಸುಬ್ರಮಣಿಯನ್ ಅವರ ಅಧಿಕಾರ ಅವಧಿಯು ಡಿಸೆಂಬರ್ನಲ್ಲಿ ಪೂರ್ಣಗೊಂಡಿತ್ತು. ನಾಗೇಶ್ವರನ್ ಅವರು ಕ್ರೆಡಿಟ್ ಸ್ಯೂಸ್ ಗ್ರೂಪ್ನಲ್ಲಿ ಕರ್ತವ್ಯ ನಿಭಾಯಿಸಿದ್ದಾರೆ. ನಾಗೇಶ್ವರನ್ ಅವರು ಶುಕ್ರವಾರ ಅಧಿಕಾರ ಸ್ವೀಕರಿಸಿದ್ದಾರೆ ಎಂದು ಅಧಿಕೃತ ಪ್ರಕಟಣೆ ತಿಳಿಸಿದೆ. ಆರ್ಥಿಕ ಸಮೀಕ್ಷೆ ವರದಿಯು ಸಂಸತ್ತಿನಲ್ಲಿ ಸೋಮವಾರ ಮಂಡನೆ ಆಗಬೇಕಿದೆ. ನಾಗೇಶ್ವರನ್ ಅವರು ಲೇಖಕ, ಅಧ್ಯಾಪಕ ಮತ್ತು ಸಲಹೆಗಾರ ಕೂಡ ಹೌದು ಎಂದು ಕೇಂದ್ರ ಹಣಕಾಸು ಸಚಿವಾಲಯ ಹೇಳಿದೆ. ಅವರು ತಕ್ಷಶಿಲಾ ಇನ್ಸ್ಟಿಟ್ಯೂಷನ್ನ ಸಹ ಸಂಸ್ಥಾಪಕ ಕೂಡ ಹೌದು.